Na temelju članka 117. Zakona o socijalnoj skrbi *(„Narodne novine“, broj: 157/13, 152/14, 99/15, 52/16 i 16/17)* i članka 27. Statuta Grada Zadra *(„Glasnik Grada Zadra“, broj: 9/09, 28/10, 3/13, 9/14 i 2/15 – pročišćeni tekst),* ***Gradsko vijeće Grada Zadra,*** na \_\_\_ sjednici, održanoj ***\_\_\_\_\_\_\_\_\_ 2017.*** godine, ***d o n o s i***

**O D L U K U
o socijalnoj skrbi**

**I. OPĆE ODREDBE**

**Članak 1.**

 Ovom Odlukom o socijalnoj skrbi *(u daljnjem tekstu: Odluka)* utvrđuju se prava iz sustava socijalne skrbi te korisnici, uvjeti, način, nadležnost i postupak za ostvarenje tih prava.

 Pojedina prava iz sustava socijalne skrbi koja osigurava Grad Zadar propisana su Zakonom o socijalnoj skrbi *(„Narodne novine“, broj: 157/13, 152/14, 99/15, 52/16 i 16/17) -* *(u daljnjem tekstu: Zakon)*, ali veći dio prava propisanih ovom Odlukom iznad je standarda koje propisuje Zakon.

**Članak 2.**

 Pojedina prava iz ove Odluke i broj korisnika tih prava koja su propisana Zakonom obvezujuća su i za njihovu provedbu moraju se osigurati sredstva u Proračunu Grada Zadra, a ostala prava iz ove Odluke i sredstva za njihovu provedbu osiguravaju se sukladno mogućnostima Grada Zadra, što se utvrđuje socijalnim programom i proračunom za tekuću godinu.

**Članak 3.**

 Provedbu aktivnosti u vezi s ostvarivanjem prava iz socijalne skrbi propisanih ovom Odlukom obavlja Upravni odjel za socijalnu skrb i zdravstvo *(u daljnjem tekstu: Upravni odjel).*

 Dio poslova Upravni odjel može povjeriti ili provoditi u partnerstvu s drugim pravnim i fizičkim osobama *(Zadarskom županijom, javnim poduzećima čiji je osnivač Grad Zadar, odgovarajućim ustanovama, udrugama građana, društveno-humanitarnim organizacijama itd.),* što se regulira posebnim ugovorom.

**Članak 4.**

 Izrazi koji se koriste u ovoj Odluci, a koji imaju rodno značenje, bez obzira jesu li korišteni u muškom ili ženskom rodu, odnose se jednako na muški i ženski rod.

**II. KORISNICI SOCIJALNE SKRBI**

**Članak 5.**

 Pojam korisnika socijalne skrbi *(u daljnjem tekstu: Korisnik)* određen je Zakonom i ovom Odlukom, a obuhvaća sljedeće kategorije osoba:

* samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, primitkom od imovine, od obveznika uzdržavanja ili na drugi način;
* dijete bez roditelja ili bez odgovarajuće roditeljske skrbi, mlađa punoljetna osoba, dijete žrtva obiteljskog, vršnjačkog ili drugog nasilja, dijete žrtva trgovanja ljudima, dijete s teškoćama u razvoju, dijete i mlađa punoljetna osoba s problemima u ponašanju, dijete bez pratnje koje se zatekne izvan mjesta svog prebivališta bez nadzora roditelja ili druge odrasle osobe koja je odgovorna skrbiti o njemu te dijete strani državljanin koje se zatekne na teritoriju Republike Hrvatske bez nadzora roditelja ili druge odrasle osobe koja je odgovorna skrbiti o njemu;
* trudnica ili roditelj s djetetom do godine dana života bez obiteljske podrške i odgovarajućih uvjeta za život;
* obitelj kojoj je zbog poremećenih odnosa ili drugih nepovoljnih okolnosti potrebna stručna pomoć ili druga podrška;
* odrasla osoba s invaliditetom koja nije u mogućnosti udovoljiti osnovnim životnim potrebama;
* odrasla osoba žrtva obiteljskog ili drugog nasilja te žrtva trgovanja ljudima;
* osoba koja zbog starosti ili nemoći ne može samostalno skrbiti o osnovnim životnim potrebama;
* osoba ovisna o alkoholu, drogama, kockanju i drugim oblicima ovisnosti;
* beskućnik.

 Prava i oblici pomoći iz mreže socijalnih i zdravstvenih usluga utvrđeni ovom Odlukom osiguravaju se hrvatskim državljanima koji u trenutku podnošenja zahtjeva imaju prebivalište na području grada Zadra.

 Iznimno, pojedina prava propisana ovom Odlukom mogu se privremeno odobriti i osobama koje nemaju prebivalište na području grada Zadra, ukoliko to zahtijevaju životne okolnosti u kojima se mogu zateći, kao što su: beskućnici, strani državljani s utvrđenim statusom žrtve trgovanja ljudima, azilanti i članovi njihovih obitelji itd., pod uvjetom da zakonito borave na području grada Zadra.

**III. PRAVA IZ SOCIJALNE SKRBI I UVJETI ZA NJIHOVO OSTVARIVANJE**

**Članak 6.**

 Ovom se Odlukom utvrđuju prava iz socijalne skrbi kako slijedi:

1. pravo na pomoć za podmirenje troškova stanovanja, i to:

 ***1.1.*** *pravo na pomoć za podmirenje utroška električne energije*

 ***1.2.*** *pravo na pomoć za podmirenje utroška vode*

 ***1.3.*** *pravo na oslobađanje plaćanja komunalne naknade*

***2****.* pravo na naknadu za troškove ogrjeva

 **3.**  pravo na uslugu prehrane u pučkoj kuhinji

 **4.**  pravo na privremeni smještaj za beskućnike u prihvatilištu ili prenoćištu

 **5**. pravo na novčanu pomoć za opremu novorođenog djeteta

 **6.**  pravo na pomoć za podmirenje troškova boravka djece u predškolskim ustanovama

 **7.**  pravo na uslugu pomoći i njege u kući

 **8.**  pravo na pomoć za podmirenje troškova javnog prijevoza

 **9.**  pravo na jednokratnu novčanu pomoć za umirovljenike povodom blagdana Uskrsa

**10.**  pravo na uslugu rane intervencije kod djece s poteškoćama u razvoju

**11.** pravo na pomoć za podmirenje pogrebnih troškova

**12.**  pravo na jednokratnu novčanu pomoć

**13.**  pravo na uslugu privremenog smještaja u prihvatilište za žrtve nasilja u obitelji

**14**. pravo na uslugu korištenja socijalne samoposluge

**15.** poticanje rada udruga i volonterskog rada u socijalnoj skrbi

 Prava iz točke 1. *(stavke od 1. do 3.),* 2., 3. i 4. ove Odluke propisana su Zakonom, a korisnici, uvjeti i način financiranja tih prava definiraju se ovom Odlukom.

 Opseg i visina pomoći iz prava navedenih u točkama od 5. do 15. ovog članka iznad su standarda koje propisuje Zakon i ostvarivat će se sukladno mogućnostima Grada Zadra za pojedinu proračunsku godinu.

**Članak 7.**

 Prava iz socijalne skrbi utvrđena u prethodnom članku ove Odluke ne mogu se prenositi na drugu osobu niti nasljeđivati.

1. **Pravo na pomoć za podmirenje troškova stanovanja**

**Članak 8.**

 Pravo na pomoć za podmirenje troškova stanovanja može ostvariti korisnik zajamčene minimalne naknade. Rješenje o priznavanju prava na Zajamčenu minimalnu naknadu (ZMN) donosi nadležni Centar za socijalnu skrb, a predstavlja osnovno pravo iz sustava socijalne skrbi kojim se osigurava zadovoljavanje osnovnih životnih potreba samca ili kućanstva koji nemaju dovoljno sredstava za podmirenje osnovnih životnih potreba niti su ih u mogućnosti ostvariti radom, primitkom od imovine ili na neki drugi način.

**Članak 9.**

 Troškovi stanovanja u smislu ove Odluke odnose se na:

- pravo na pomoć za podmirenje utroška električne energije

- pravo na pomoć za podmirenje utroška vode

- pravo na oslobađanje plaćanja komunalne naknade.

 Pravo na naknadu za troškove stanovanja priznaje se do polovice iznosa Zajamčene minimalne naknade (ZMN) priznate samcu, odnosno kućanstvu.

**Članak 10.**

 Uz zahtjev za ostvarivanje prava na pomoć za podmirenje troškova stanovanja koji se podnosi Upravnom odjelu za socijalnu skrb i zdravstvo prilaže se:

* rješenje nadležnog Centra za socijalnu skrb o ostvarenju prava na zajamčenu minimalnu naknadu;
* izjava o broju članova kućanstva;
* zadnje uplatnice za utrošak električne energije i vode;
* preslika osobne iskaznice korisnika.

**Članak 11.**

 Visinu pomoći za podmirenje troškova stanovanja za svaku godinu utvrđuje Gradonačelnik.

**Članak 12.**

 Pripadajući iznos utroška električne energije kvartalno se isplaćuje izravno DP Elektri Zadar, a utrošak vode Vodovodu d.o.o. Zadar. Uz nalog za isplatu sredstava prilaže se popis Korisnika s pripadajućim pojedinačnim iznosom.

 Popis Korisnika prava na podmirenje troškova stanovanja dostavlja se Upravnom odjelu za komunalne djelatnosti i zaštitu okoliša kako bi ih se oslobodilo plaćanja komunalne naknade u cijelosti kao i Upravnom odjelu za financije.

1. **Pravo na naknadu za troškove ogrjeva**

**Članak 13.**

Pravo na troškove ogrjeva priznaje se samcu ili kućanstvu, korisnicima zajamčene minimalne naknade, na način da im se jednom godišnje odobri isplata novčanih sredstava.

 Visinu naknade za nabavu ogrjeva svojom odlukom određuje Župan Zadarske županije za svaku godinu, a najkasnije do 30. rujna tekuće godine za sljedeću proračunsku godinu.

 Za ostvarivanje ovog prava ne podnose se pojedinačni zahtjevi, nego se sredstva isplaćuju prema popisu korisnika zajamčene minimalne naknade koji, na zahtjev Upravnog odjela za socijalnu skrb i zdravstvo, dostavlja nadležni Centar za socijalnu skrb.

**3. Pravo na uslugu prehrane u pučkoj kuhinji**

**Članak 14.**

 Veliki gradovi i gradovi sjedišta županija dužni su sukladno svojim mogućnostima poticati i osigurati građanima na svojem području i druge oblike pomoći kao što je prehrana u pučkim kuhinjama.

 Pravo na uslugu prehrane u pučkoj kuhinji mogu ostvariti korisnici koji ostvaruju pravo na Zajamčenu minimalnu naknadu preko nadležnog Centra za socijalnu skrb, kao i oni koji ne ostvaruju to pravo, ali nemaju dovoljno sredstava za zadovoljavanje osnovnih životnih potreba zbog nezaposlenosti ili potpune nesposobnosti za rad.

 Uslugu prehrane u pučkoj kuhinji pruža Caritas Zadarske nadbiskupije na temelju ugovora koji sklapa s Gradom.

**4. Pravo na privremeni smještaj za beskućnike u prihvatilištu ili prenoćištu**

**Članak 15.**

 Beskućništvo predstavlja ekstremni oblik siromaštva i socijalne isključenosti koji ograničava radno-produktivne potencijale pojedinaca. Beskućnik je osoba koja nema gdje stanovati, boravi na javnom ili drugom mjestu koje nije namijenjeno za stanovanje i nema sredstava kojima bi mogla podmiriti potrebu stanovanja.

 Skrb o ovoj kategoriji građana u nadležnosti je velikih gradova i gradova sjedišta županija koji su dužni u svom proračunu osigurati sredstva za pružanje usluga smještaja u prihvatilišta ili prenoćišta za beskućnike. Sukladno navedenom, o beskućnicima neposredno skrbe jedinice lokalne samouprave, vjerske zajednice i organizacije civilnoga društva.

 Sukladno Zakonu, beskućniku se može priznati pravo na privremeni smještaj u kriznim situacijama, te isti može trajati dok se ne ostvari povratak u vlastitu ili udomiteljsku obitelj ili se smještaj ne osigura na drugi način.

 Sredstvima Grada Zadra i Caritasa Zadarske nadbiskupije izgrađeno je i opremljeno prihvatilište za beskućnike kapaciteta 12 osoba. Organizaciju prihvata i provođenje usluge smještaja i skrbi za korisnike prihvatilišta pruža Caritas Zadarske nadbiskupije na temelju ugovora koji sklapa s Gradom.

**5. Pravo na novčanu pomoć za opremu novorođenog djeteta**

**Članak 16.**

 Pravo na novčanu naknadu za opremu novorođenog djeteta može ostvariti jedan od roditelja novorođenog djeteta pod uvjetom da je državljanin Republike Hrvatske, s neprekidno prijavljenim prebivalištem na području grada Zadra najmanje godinu dana neposredno prije rođenja djeteta i pod uvjetom da i novorođeno dijete ima prijavljeno prebivalište na području Grada Zadra.

**Članak 17.**

 Zahtjev za ostvarivanje prava na novčanu pomoć podnosi se najkasnije u roku od šest mjeseci od dana rođenja (posvojenja) djeteta za koje se traži novčana pomoć.

 Iznimno, zbog zdravstvenih ili drugih objektivnih razloga, zahtjev se može podnijeti i po isteku roka od šest mjeseci, ali ne kasnije od dvanaest mjeseci od dana rođenja (posvojenja) djeteta, uz predočenje odgovarajućih dokaza.

**Članak 18.**

 Uz zahtjev za ostvarenje prava na novčanu pomoć, koji se podnosi Upravnom odjelu za socijalnu skrb i zdravstvo, potrebno je priložiti sljedeću dokumentaciju:

* rodni list za novorođeno dijete (ili rješenje o posvojenju);
* uvjerenje o prebivalištu roditelja i novorođenog djeteta;
* presliku kartice tekućeg računa na koji će se novčana pomoć isplatiti.

 U slučajevima kada drugi roditelj nema prebivalište na području grada Zadra potrebno je priložiti i potvrdu da novčana pomoć nije isplaćena od strane lokalne zajednice u kojoj drugi roditelj novorođenog djeteta ima prebivalište.

**Članak 19.**

 Iznos novčane pomoći za opremu novorođenog djeteta utvrđuje Gradonačelnik posebnim aktom za svaku proračunsku godinu.

**6. Pravo na pomoć za podmirenje troškova boravka djece u predškolskim ustanovama**

**Članak 20.**

Pravo na subvenciju troškova cjelodnevnog boravka mogu ostvariti roditelji koji imaju prebivalište na području grada Zadra i koji pored toga ispunjavaju jedan od sljedećih uvjeta:

1. uvjet korištenja doplatka za djecu;
2. socijalni uvjet - pravo na zajamčenu minimalnu naknadu koje je roditelj ostvario na temelju rješenja nadležnog Centra za socijalnu skrb;
3. uvjet obitelji s četvero i više djece;
4. poseban uvjet.

**Članak 21.**

 Roditelji koji ispunjavaju jedan od uvjeta iz prethodnog članka oslobađaju se plaćanja troškova boravka kako slijedi:

1. roditelji koji ostvaruju pravo na doplatak za djecu troškove boravka mjesečno plaćaju 100,00 kn manje od visine cijene upisa za jedno dijete, bez obzira na broj djece koja borave u predškolskoj ustanovi;
2. roditelji koji ostvaruju pravo na socijalni uvjet oslobađaju se plaćanja troškova boravka u cijelosti za svako dijete koje boravi u predškolskoj ustanovi;
3. roditelji koji imaju četvero i više djece koja žive s njima u zajedničkom kućanstvu oslobađaju se plaćanja troškova boravka u cijelosti za svako dijete koje boravi u predškolskoj ustanovi;
4. djeca koja žive u posebno teškim obiteljskim okolnostima (ovisnost ili teža bolest roditelja ili djece, djeca iz udomiteljskih obitelji i djeca pod skrbništvom te djeca s razvojnim poteškoćama) oslobađaju se plaćanja troškova boravka u iznosu od 300,00 kuna za dijete koje boravi u predškolskoj ustanovi.

 Ukoliko roditelj korisnik usluga ima uvjete za umanjenje cijene po više osnova iz ovog članka, umanjenje cijene se može ostvariti samo po jednoj osnovi koja je za korisnika najpovoljnija.

**Članak 22.**

 Zahtjev za ostvarivanje prava na podmirivanje troškova boravka podnosi se Upravnom odjelu za socijalnu skrb i zdravstvo, uz koji se, ovisno o uvjetima iz članka 21. ovog Pravilnika, prilažu sljedeći dokazi:

* preslika osobnih iskaznica oba roditelja;
* preslika rodnog lista za dijete koje polazi predškolsku ustanovu, a u slučaju obitelji s četvero i više djece preslika rodnih listova za svu djecu i izjava o članovima zajedničkog kućanstva;
* potvrda o upisu djeteta u predškolsku ustanovu;
* rješenje o pravu na zajamčenu minimalnu naknadu (socijalni uvjet);
* rješenje o pravu na doplatak za djecu za tekuću godinu (uvjet korištenja doplatka za djecu);
* preporuka Centra za socijalnu skrb ili stručnog tima predškolske ustanove ili rješenje o korištenju osobne invalidnine ili doplatka za pomoć i njegu za dijete koje boravi u predškolskoj ustanovi (poseban uvjet).

**7. Pravo na uslugu pomoći i njege u kući**

**Članak 23.**

 Pravo na besplatnu uslugu pomoći i njege u kući može ostvariti osoba koja ima prebivalište na području Grada Zadra i kojoj je zbog starosti, tjelesnog, mentalnog, intelektualnog ili osjetilnog oštećenja ili trajnih promjena u zdravstvenom stanju prijeko potrebna pomoć i njega druge osobe, ukoliko ispunjava sljedeće uvjete:

* ako pomoć i njegu ne mogu pružiti ili osigurati roditelj, skrbnik, bračni drug, izvanbračni drug ili djeca;
* ako pružanje usluge pomoći i njege u kući osoba nije osigurala ugovorom o doživotnom ili dosmrtnom uzdržavanju;
* ako pravo na pomoć i njegu ili pravo na doplatak za pomoć i njegu ne ostvaruje na temelju rješenja nadležnog centra za socijalnu skrb;
* ako nije otuđila nekretnine u posljednjih godinu dana od dana podnošenja zahtjeva za priznavanje prava;
* ako prosječni mjesečni prihod samca ili prihod po članu kućanstva ne prelazi iznos od 400% osnovice iz članka 27. stavka 2. Zakona.

 Prethodno pobrojani uvjeti u ovom članku moraju biti ispunjeni kumulativno.

**Članak 24.**

 Iznimno od odredbi iz članka 23. ove Odluke, pravo na besplatnu uslugu pomoći i njege u kući, a na preporuku nadležnog Centra za socijalnu skrb ili komisije za prijem korisnika pružatelja usluge pomoći i njege u kući, može ostvariti i:

* osoba kojoj je odobren doplatak za pomoć i njegu, ali samo za dio usluga iz članka 26. ove Odluke;
* osoba kojoj je i zbog privremenih promjena u zdravstvenom stanju prijeko potrebna pomoć druge osobe.

**Članak 25.**

 Pravo na uslugu njege i pomoći iz članka 24. stavak 1. ove Odluke mogu ostvariti i korisnici čiji prosječni mjesečni prihodi po članu domaćinstva prelaze iznos od 400%, ali ne više od 600% osnovice iz članka 27. stavka 2. Zakona, u kojem slučaju sami moraju participirati u pokriću troškova.

 Participacija korisnika iz prethodnog stavka definirat će se ugovorom između Grada i pružatelja usluge njege i pomoći.

**Članak 26.**

 Pravo na pomoć i njegu u kući može obuhvatiti:

* organiziranje prehrane (nabava i dostava gotovih obroka u kuću, nabava živežnih namirnica…);
* obavljanje kućnih poslova (pospremanje stana, donošenje vode, ogrjeva i sličnog, organiziranje pranja i glačanja rublja, nabava lijekova i drugih potrepština);
* održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba);
* razgovor i druženje u cilju prevladavanja osamljenosti i socijalne izoliranosti te zadovoljavanje drugih svakodnevnih potreba korisnika.

**Članak 27.**

 Usluge pomoći i njege u kući pružaju ustanove socijalne skrbi na temelju ugovora koji sklapaju s Gradom, a kojim se, između ostalog, regulira prijem korisnika i troškovi pružanja usluga pomoći i njege.

 Zahtjev za ostvarenje prava na uslugu pomoći i njege podnosi se Upravnom odjelu za socijalnu skrb i zdravstvo, a prilaže se sljedeća dokumentacija:

* preporuka stručnih službi nadležnog centra za socijalnu skrb o potrebi pružanja usluge pomoći i njege u kući s popratnom medicinskom dokumentacijom;
* dokazi o prihodima članova zajedničkog kućanstva;

* izjava o broju članova domaćinstva;
* preslika osobne iskaznice;

* potvrda nadležnog centra za socijalnu skrb o (ne)ostvarenju prava na doplatak za pomoć i njegu i pravo na usluge pomoći i njege u kući;
* potvrdu nadležnog suda o (ne)sklapanju ugovora o doživotnom ili dosmrtnom uzdržavanju;
* dokaz da podnositelj zahtjeva u posljednjih godinu dana nije otuđio nekretnine i pokretnine veće vrijednosti.

 Upravni odjel na temelju priloženih dokaza s kompletnom dokumentacijom o socijalnom i zdravstvenom statusu podnositelja zahtjeva te specifikacijom odobrenih vrsta usluga pomoći i njege iz članka 26. ove Odluke, donosi rješenje o pravu na korištenje usluge pomoći i njege u kući.

**8. Pravo na pomoć za podmirenje troškova javnog prijevoza**

**Članak 28.**

 Pravo na mjesečnu kartu za javni prijevoz na linijama unutar područja Grada mogu ostvariti samac i obitelj odnosno predstavnik obitelji, ako ispunjavaju jedan od sljedećih uvjeta:

1. socijalni uvjet – zajamčena minimalna naknada – samac ostvaruje pravo na besplatnu mjesečnu kartu, a ukoliko se radi o obitelji, pravo na besplatni prijevoz ostvaruje samo jedan član, predstavnik obitelji;
2. umirovljenici s mirovinama manjim od 2.750,00 i osobe starije od 65 godina života koje ne ostvaruju pravo na mirovinu;
3. članovi sljedećih udruga građana: Udruga roditelja poginulih branitelja Domovinskog rata, Udruga branitelja oboljelih od PTSP-a, Udruga hrvatskih civilnih stradalnika Domovinskog rata, Udruga osoba s intelektualnim teškoćama „Svjetlo“ i Udruga tjelesnih invalida Zadarske županije.

 Za ostvarenje prava na besplatni gradski prijevoz prijevozničkom poduzeću prilažu se sljedeći dokazi:

* rješenje Centra za socijalnu skrb o pravu na zajamčenu minimalnu naknadu;
* potvrda Područne službe HZMO-a o visini mirovine (ili o tome da korisnik ne ostvaruje pravo na mirovinu);
* iskaznica o pripadnosti jednoj od navedenih udruga iz točke 3. ovog članka;
* preslika osobne iskaznice.

**Članak 29.**

 Osobe s invaliditetom koje se kreću pomoću invalidskih kolica i osobe s teškim motoričkim smetnjama imaju pravo na besplatnu uslugu organiziranog prijevoza na području grada Zadra posebno prilagođenim kombi vozilom koje je preneseno u vlasništvo prijevozničkom poduzeću „Liburnija“ d.o.o. Zadar.

 Usluge javnog gradskog prijevoza i prijevoza za osobe s invaliditetom vrši prijevozničko poduzeće „Liburnija d.o.o. Zadar na temelju ugovora koji sklapa s Gradom.

**9. Pravo na jednokratnu novčanu pomoć za umirovljenike povodom blagdana Uskrsa**

 **Članak 30.**

 Pravo na novčanu pomoć za umirovljenike može ostvariti umirovljenik s prebivalištem na području grada Zadra, pod uvjetom da mu mirovina ne prelazi iznos od 2.000,00 kuna mjesečno.

 Pomoć iz stavka 1. ovoga članka ostvaruje se na način da se temeljem podataka dostavljenih od strane Središnje službe Hrvatskog zavoda za mirovinsko osiguranje, a putem Hrvatske pošte – Poštanskog ureda Zadar, novčana pomoć doznačuje jednokratno, dostavom na kućnu adresu umirovljenika.

 Visinu iznosa „uskrsnica“ za svaku godinu utvrđuje Gradonačelnik.

**10. Pravo na usluge rane intervencije kod djece s teškoćama u razvoju**

**Članak 31.**

 Rana intervencija sukladno Zakonu i ovoj Odluci definirana je kao socijalna usluga koja obuhvaća stručnu i poticajnu pomoć djetetu kod kojeg je u ranoj dobi utvrđeno odstupanje u razvoju, razvojni rizik ili razvojne poteškoće, u pravilu do treće, a najdulje do navršene sedme godine života, kao i stručnu i savjetodavnu pomoć njegovim roditeljima s ciljem uključivanja djeteta u širu socijalnu zajednicu.

 Nakon pribavljenog mišljenja liječnika specijalista neonatologa ili pedijatra, osobe s posebnom edukacijom iz područja rane intervencije donose procjenu o trajanju i učestalosti pružanja usluge rane intervencije te pružaju stručnu pomoć djeci kao i savjetodavnu pomoć njihovim roditeljima u Kabinetu za ranu intervenciju, a po potrebi i u obitelji korisnika.

 Usluga rane intervencije provodi se u koordinaciji Zadarske županije, Grada Zadra, Opće bolnice Zadar i Caritasa Zadarske nadbiskupije, a financira se sredstvima iz proračuna Grada Zadra i Zadarske županije, što se regulira posebnim ugovorom.

 Ugovoreni iznos za svaku godinu utvrđuje Gradonačelnik.

**11. Pravo na pomoć za podmirenje pogrebnih troškova**

**Članak 32.**

 Pomoć za podmirenje pogrebnih troškova (osnovna pogrebna oprema i troškovi ukopa) može se ostvariti u slučajevima kada preminula osoba nema rodbinu ili ako je rodbina nepoznata ili nepoznatog boravišta uz uvjet da osoba premine na području grada Zadra.

 Pomoć za podmirenje pogrebnih troškova ne može se ostvariti na teret proračuna Grada Zadra u slučajevima koji su sukladno Zakonu u nadležnosti Centra za socijalnu skrb ili u slučajevima kada je umrli u trenutku smrti imao imovinu veće vrijednosti, kao i u slučaju da je preminula osoba za života sklopila neki od obveznopravnih ugovora (ugovor o doživotnom uzdržavanju ili ugovor o dosmrtnom uzdržavanju).

 Troškovi pogreba preminule osobe iz stavka 1. ovoga članka, podmiruju se pogrebnom poduzeću u cijelosti iz proračuna Grada Zadra.

1. **Pravo na jednokratnu novčanu pomoć**

**Članak 33.**

 Pravo na jednokratnu novčanu naknadu može se priznati samcu ili kućanstvu koje se neočekivano zatekne u izuzetno teškoj životnoj situaciji, zbog teže bolesti (zloćudne novotvorine, srčani i moždani udar, teže tjelesne ozljede i druge životno ugrožavajuće bolesti), smrti člana obitelji ili pak zbog veće materijalne štete u objektu za stanovanje nastale uslijed poplave ili požara.

 Jednokratna naknada iz stavka 1. ovoga članka priznaje se radi otklanjanja ili ublažavanja posljedica prouzročenih navedenim okolnostima u slučajevima kada pomoć nije moguće u cijelosti ili djelomično ostvariti preko nadležnih ustanova ili humanitarnih organizacija.

 Zahtjev za ostvarivanje prava na jednokratnu novčanu pomoć podnosi se Caritasu Zadarske nadbiskupije, a po zahtjevu rješava posebno Povjerenstvo koje sačinjavaju predstavnici Grada, Caritasa i Centra za socijalnu skrb.

 Sredstva za isplatu jednokratnih novčanih pomoći osiguravaju se i u proračunu Grada Zadra što je regulirano ugovorom između Grada i Caritasa.

1. **Pravo na usluge privremenog smještaja u prihvatilište za žrtve nasilja u obitelji**

**Članak 34.**

 Žrtve obiteljskog nasilja, kako bi se zaštitile od daljnjeg zlostavljanja, imaju mogućnost korištenja usluge privremenog smještaja u posebnom prihvatilištu, tzv. sigurnoj kući, koje je u vlasništvu Grada Zadra te se nalazi na tajnoj adresi. Žrtve obiteljskog nasilja u prihvatilištu mogu ostati šest mjeseci, a samo u izuzetnim situacijama i do godinu dana.

 U skloništu im se osiguravaju osnovne egzistencijalne potrebe, a provodi se i savjetodavni, psihološki i pravni tretman u cilju ublažavanja posljedica nasilja nad žrtvama, osobito ženama i djecom.

 Procjenu i rješenje o potrebi smještaja žrtava obiteljskog nasilja u prihvatilište donosi nadležni Centar za socijalnu skrb.

 Uslugu privremenog smještaja u prihvatilište pruža Udruga „Duga“ s kojom Grad sklapa ugovor o sufinanciranju.

**14. Pravo na uslugu korištenja socijalne samoposluge**

**Članak 35.**

 Cilj uvođenja ovog prava u socijalni program Grada Zadra je da se, pored pučke kuhinje, socijalno ugroženim samcima i obiteljima s područja grada Zadra, osiguraju minimalni egzistencijalni uvjeti pružanjem materijalne pomoći u prehrambenim i drugim proizvodima.
 Jedna od zadaća Caritasa Zadarske nadbiskupije jest prikupljanje i pružanje humanitarne pomoći građanima koji zbog trenutne životne situacije ili trajnih teškoća u podmirivanju i zadovoljavanju temeljnih životnih potreba nisu u stanju samostalno osigurati život dostojan ljudske osobe. Takvom situacijom u društvu posebno su pogođene, starije, bolesne i nemoćne osobe te nezaposleni.

 Korisnici zajamčene minimalne naknade Centra za socijalnu skrb i članovi njihovih [obitelji](https://hr.wikipedia.org/wiki/Obitelj), a nerijetko i drugi siromašni građani koji su u potrebi obraćaju se osnivaču socijalne samoposluge, Caritasu Zadarske nadbiskupije. Ulaskom u njihovu evidenciju dobivaju informacije o terminima dolaska u socijalnu samoposlugu po besplatnu hranu i higijenske potrepštine.

**15. Poticanje rada udruga i volonterskog rada u socijalnoj skrbi**

**Članak 36.**

 Veliki gradovi i gradovi sjedišta županija, temeljem Zakona o udrugama *(„Narodne novine““, broj: 74/14 i 70/17)* i Zakona o volonterstvu *(„Narodne novine“, broj: 58/07 i 22/13)* dužni su, sukladno financijskim mogućnostima, poticati rad udruga građana i volonterski rad na svom području.

 Upravni odjel za socijalnu skrb i zdravstvo svojim aktivnostima potiče rad udruga na način da objavom javnih natječaja odobrava financijske potpore za provedbu njihovih programa i projekata, a sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge *(„Narodne novine“, broj 26/15).*

**IV. NADLEŽNOST I POSTUPAK**

**Članak 37.**

 Postupak za ostvarivanje prava i mogućnosti korištenja usluga propisanih ovom Odlukom pokreće se na temelju zahtjeva korisnika, njegovog bračnog druga, punoljetnog djeteta, roditelja, skrbnika ili udomitelja, i na temelju zahtjeva ili zaključenog ugovora između Grada i pružatelja usluga.

**Članak 38.**

 Zahtjevi za ostvarenje prava utvrđenih ovom Odlukom podnose se Upravnom odjelu za socijalnu skrb i zdravstvo ili drugim nadležnim ustanovama (Centar za socijalnu skrb, Caritas Zadarske nadbiskupije) na propisanom obrascu uz koji podnositelj zahtjeva prilaže odgovarajuće dokaze i isprave.

 U postupku rješavanja u pojedinim slučajevima, pored dokumentacije koja se prilaže uz zahtjev, može se izvršiti i dodatna provjera relevantnih činjenica i okolnosti o kojima ovisi ostvarivanje pojedinog prava posjetom korisniku ili na drugi odgovarajući način.

 Korisnik ili član obitelji/kućanstva je dužan Upravnom tijelu prijaviti svaku promjenu činjenica koje utječu na ostvarivanje prava propisanih ovom Odlukom najkasnije u roku od 15 dana od dana nastanka promjene.

**Članak 39.**

 Postupak za ostvarivanje prava propisanih ovom Odlukom je žuran. Ostvarivanje prava propisanih ovom Odlukom započinje teći od dana podnošenja zahtjeva, odnosno od dana kada Grad zaprimi kompletnu dokumentaciju.

 Ostvarivanje prava na mjesečne naknade odnosi se na mjesec u kojem je podnesen zahtjev.

**Članak 40.**

 O zahtjevu za ostvarivanje prava propisanih ovom Odlukom u prvom stupnju odlučuje Upravno tijelo svojim rješenjem, ukoliko pojedinim člancima ove Odluke nije drugačije određeno.

 Na rješenja iz prethodnog stavka može se podnijeti žalba. O žalbi protiv rješenja o priznavanju prava na naknadu troškova stanovanja odlučuje upravno tijelo Zadarske županije nadležno za poslove socijalne skrbi, a o žalbi protiv rješenja Upravnog odjela o ostvarivanju ostalih prava propisanih ovom Odlukom odlučuje nadležno ministarstvo.

**Članak 41.**

 Upravni odjel će na internetskim stranicama Grada Zadra i/ili na mjestu gdje se zaprimaju zahtjevi za ostvarivanje prava, na prikladan način istaknuti obrasce i popis odgovarajućih isprava odnosno dokaza potrebnih za ostvarivanje pojedinih prava propisanih ovom Odlukom.

**Članak 42.**

 Upravni odjel dužan je voditi evidenciju i dokumentaciju o ostvarivanju prava iz sustava socijalne skrbi propisanih ovom Odlukom.

 Upravni odjel ima pravo nadzirati korištenje sredstava odobrenih za ostvarivanje prava sukladno odredbama ove Odluke u svrhu za koju su namijenjena.

**Članak 43.**

 Korisnik koji je ostvario pojedino pravo iz članka 6. ove Odluke dužan je odmah, a najkasnije u roku od osam dana od dana nastanka promjene prijaviti nadležnom tijelu svaku promjenu koja utječe na daljnje korištenje ili opseg prava.

**Članak 44.**

 Korisnik koji je ostvario neko od prava propisanih ovom Odlukom dužan je nadoknaditi štetu ukoliko:

* je na temelju neistinitih ili netočnih podataka za koje je on ili njegov skrbnik znao ili je morao znati da su neistiniti, odnosno netočni ili na drugi protupravan način ostvario pravo koje mu ne pripada;
* je ostvario pravo zbog toga što on ili njegov skrbnik nije prijavio promjenu koja utječe na gubitak ili opseg prava za koju je on odnosno njegov skrbnik znao ili je morao znati;
* mu je isplaćena naknada na koju nije imao pravo prema rješenju ili mu je naknada isplaćena u većem iznosu od iznosa navedenog u rješenju.

 O naknadi štete primjenjuju se odredbe zakona kojim se uređuju obvezni odnosi.

**V. PRIJELAZNE I ZAVRŠNE ODREDBE**

**Članak 45.**

 Danom stupanja na snagu ove Odluke prestaju važiti:

* Pravilnik o utvrđivanju kriterija za ostvarivanje prava na podmirivanje dijela troškova stanovanja *(„Glasnik Grada Zadra“, broj 9/06),*
* Odluka o novčanoj pomoći za opremu novorođenog djeteta *(„Glasnik Grada Zadra“, broj 2/14),*
* Pravilnik o pravu za subvenciju troškova boravka djece u predškolskim ustanovama na području Grada Zadra *(„Glasnik Grada Zadra“, broj 10/17),*
* Pravilnik o ostvarivanju prava na pomoć i njegu u kući *(„Glasnik Grada Zadra“, broj 22/10),*
* Odluka o pravu na korištenje besplatnog javnog gradskog prijevoza *(„Glasnik Grada Zadra“, broj 1/11).*

**Članak 46.**

 Ova Odluka stupa na snagu 1. siječnja 2018. godine.

***KLASA:***

***URBROJ:***

***Zadar,***

**GRADSKO VIJEĆE GRADA ZADRA**

 ***PREDSJEDNIK***

  *Zvonimir Vrančić, dr.med.*